Davlat soliq xizmati organlari tomonidan xo‘jalik yurituvchi subyektlarda soliq qarzdorligi yo‘qligi to‘g‘risida xulosa berish tartibi haqidagi Nizomni tasdiqlash to‘g‘risida

“Tadbirkorlik faoliyati sohasidagi ruxsat berish tartib-taomillari to‘g‘risida”gi O‘zbekiston Respublikasi Qonunining 12-moddasiga muvofiq hamda davlat soliq xizmati organlaridan xo‘jalik yurituvchi subyektlarning soliq qarzdorligi yo‘qligi to‘g‘risida xulosa olishning yagona tartibini belgilash maqsadida Vazirlar Mahkamasi qaror qiladi: 
 1. Davlat soliq xizmati organlari tomonidan xo‘jalik yurituvchi subyektlarda soliq qarzdorligi yo‘qligi to‘g‘risida xulosa berish tartibi haqidagi nizom ilovaga muvofiq tasdiqlansin. 
 2. O‘zbekiston Respublikasi Davlat soliq qo‘mitasi manfaatdor vazirliklar va idoralar bilan birgalikda bir oy muddatda:
 ular tomonidan qabul qilingan normativ-huquqiy hujjatlarni ushbu qarorga muvofiqlashtirsin;
 ushbu qarorning maqsadlari, mazmun-mohiyati, amaliy ahamiyatini tadbirkorlik subyektlari o‘rtasida keng yoritish tadbirlari tashkil etilishi va o‘tkazilishini ta’minlasin. 
 3. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin. 
 1. Ushbu Nizom O‘zbekiston Respublikasining Soliq kodeksiga hamda “Tadbirkorlik faoliyati sohasidagi ruxsat berish tartib-taomillari to‘g‘risida”gi O‘zbekiston Respublikasi Qonunining 12-moddasiga muvofiq davlat soliq xizmati organlari tomonidan xo‘jalik yurituvchi subyektlarning asosiy bank (hisob-kitob) hisob raqamini yopish uchun davlat soliq xizmati organlarida soliq qarzdorligi yo‘qligi to‘g‘risida xulosa berish tartibini belgilaydi.
 Ushbu Nizom maqsadlari uchun xo‘jalik yurituvchi subyektlar deganda yuridik shaxslar va yakka tartibdagi tadbirkorlar — jismoniy shaxslar tushuniladi.
 2. Xo‘jalik yurituvchi subyektlarning asosiy bank (hisob-kitob) hisob raqamini yopish uchun davlat soliq xizmati organlarida soliq qarzdorligi yo‘qligi to‘g‘risidagi xulosa xo‘jalik yurituvchi subyekt ro‘yxatdan o‘tkazilgan joydagi davlat soliq xizmati organlari tomonidan ushbu Nizomga 1-ilovaga muvofiq namunaviy shakldagi ma’lumotnoma (keyingi o‘rinlarda ma’lumotnoma deb ataladi) tarzida hamda 2-ilovaga muvofiq sxema bo‘yicha beriladi.
 Davlat soliq xizmati organlari ma’lumotnomani soliq to‘lovchining shaxsiy kartochkalaridagi mavjud ma’lumotlar asosida beradi.
 3. Davlat soliq xizmati organlari tomonidan xo‘jalik yurituvchi subyektlarga ma’lumotnoma berilishi keyinchalik ularga xo‘jalik yurituvchi subyektlarning asosiy bank (hisob-kitob) hisob raqamini yopish huquqini beradi.
 4. Ma’lumotnoma bir oydan ortiq bo‘lmagan muddatga beriladi.
 Ma’lumotnomaning amal qilish muddati tamom bo‘lgan taqdirda xo‘jalik yurituvchi subyektlar ushbu Nizomda belgilangan tartibda yangi ma’lumotnoma berish uchun ariza berishga haqlidirlar. 
 5. Quyidagilar:
 xo‘jalik yurituvchi subyektning soliq qarzdorligi yo‘qligi;
 soliqqa oid hisobotlarning o‘z vaqtida taqdim etilishi ma’lumotnoma olishda ruxsat beruvchi talablar va shartlar hisoblanadi.
 6. Xo‘jalik yurituvchi subyekt ixtiyoriy tugatilganda ma’lumotnoma O‘zbekiston Respublikasi Prezidentining “Tadbirkorlik subyektlarini ixtiyoriy tugatish va ularning faoliyatini to‘xtatish tartibini takomillashtirish to‘g‘risida” 2007-yil 27-apreldagi PQ-630-son qaroriga muvofiq beriladi.
 7. Xo‘jalik yurituvchi subyektlar asosiy bank (hisob-kitob) hisob raqamini yopish maqsadida ro‘yxatdan o‘tkazilgan joydagi davlat soliq xizmati organiga ma’lumotnoma berish to‘g‘risida ushbu Nizomga 3-ilovaga muvofiq shakl bo‘yicha ariza beradilar.
 Zaruriyat bo‘lganda davlat soliq xizmati organi xo‘jalik yurituvchi subyekt bilan taqqoslama dalolatnomasi tuzadi. Taqqoslama dalolatnomasi xo‘jalik yurituvchi subyektning (yakka tartibdagi tadbirkor — jismoniy shaxsning va yuridik shaxs mansabdor shaxsining) ro‘yxatdan o‘tkazilgan joydagi davlat soliq xizmatida hozir bo‘lishi yo‘li imzolanadi.
 Taqqoslama dalolatnomasi tuzish uchun xo‘jalik yurituvchi subyekt davlat soliq xizmati organiga soliqlarni hisoblab chiqish hamda soliqlar va boshqa majburiy to‘lovlarni to‘lash bilan bog‘liq ma’lumotlarni taqdim etadi.
 Ma’lumotnoma olish uchun ariza shakli O‘zbekiston Respublikasi Davlat soliq qo‘mitasining rasmiy veb-saytida joylashtiriladi.
 8. Xo‘jalik yurituvchi subyektdan ushbu Nizomning 7-bandida nazarda tutilmagan ma’lumotlarni talab qilishga yo‘l qo‘yilmaydi.
 9. Ma’lumotnoma olish uchun ariza xo‘jalik yurituvchi subyekt tomonidan bevosita, uning olinganligi to‘g‘risida xabar berilgan holda pochta aloqasi vositasida yoki elektron shaklda taqdim etiladi. Elektron shaklda taqdim etilgan ariza xo‘jalik yurituvchi subyektning elektron raqamli imzosi bilan tasdiqlanadi.
 10. Ariza ko‘rib chiqilganligi va ma’lumotnoma berilganligi uchun xo‘jalik yurituvchi subyektdan yig‘im undirilmaydi.
 11. Ma’lumotnoma olish uchun davlat soliq xizmati organiga taqdim etilgan hujjatlar ular olingan paytdan boshlab o‘n kun mobaynida ko‘rib chiqiladi.
 Arizani ko‘rib chiqish uchun materiallarni qo‘shimcha o‘rganish yoxud boshqa choralar ko‘rish zarur bo‘lgan taqdirda arizani ko‘rib chiqish muddati, istisno tariqasida, tuman (shahar) davlat soliq inspeksiyasi rahbari tomonidan o‘n ish kunidan ortiq bo‘lmagan muddatga uzaytirilishi mumkin, bu haqda ariza bergan xo‘jalik yurituvchi subyekt xabardor qilinadi.
 Ushbu bandning birinchi va ikkinchi xatboshida ko‘rsatilgan muddatlar mobaynida davlat soliq xizmati organi ma’lumotnoma berishi yoki berishni rad etishi shart.
 12. Xo‘jalik yurituvchi subyekt ushbu Nizomning 5-bandida nazarda tutilgan ruxsat beruvchi talablar va shartlarga muvofiq bo‘lganda unga ma’lumotnoma beriladi.
 13. Quyidagilar:
 xo‘jalik yurituvchi subyekt tomonidan ushbu Nizomning 7-bandida ko‘rsatilgan hujjatlar va ma’lumotlar to‘liq hajmda taqdim etilmasligi;
 taqdim etilgan hujjatlarda noto‘g‘ri va buzib ko‘rsatilgan ma’lumotlar mavjudligi;
 xo‘jalik yurituvchi subyektning ushbu Nizomning 5-bandida nazarda tutilgan ruxsat beruvchi talablar va shartlarga muvofiq emasligi ma’lumotnoma berishni rad etish uchun asos hisoblanadi.
 Xo‘jalik yurituvchi subyektda soliq tekshiruvi o‘tkazilayotgan davrda ham ma’lumotnoma berilmaydi.
 Ma’lumotnoma berishni boshqa asoslar bo‘yicha, shu jumladan maqsadga muvofiq emasligi tufayli berishni rad etishga yo‘l qo‘yilmaydi.
 14. Davlat soliq xizmati organi xo‘jalik yurituvchi subyektga ma’lumotnoma beradi yoki uni rad etishning sabablarini, qonun hujjatlarining aniq normalarini va ariza beruvchi ko‘rsatib o‘tilgan sabablarni bartaraf etib hujjatlarni takroran ko‘rib chiqish uchun taqdim etishi mumkin bo‘lgan muddatni ko‘rsatgan holda yozma yoki elektron shaklda xabardor qiladi.
 Davlat soliq xizmati organi tegishli qaror qabul qilingan sanadan boshlab bir ish kunidan kechikmay xo‘jalik yurituvchi subyektga ma’lumotnoma berishi yoki uni ma’lumotnoma berish rad etilganligi to‘g‘risida xabardor qilishi shart.
 Elektron shaklda berilgan ma’lumotnoma yoki xabarnoma qog‘oz tarzidagi hujjatga tenglashtiriladi va u bilan bir xil yuridik kuchga ega bo‘ladi.
 Xo‘jalik yurituvchi subyekt rad etish sabablarini bartaraf etish va hujjatlarni takroran ko‘rib chiqish uchun taqdim etish huquqiga ega bo‘lgan muddat ma’lumotnoma berishni rad etish to‘g‘risida yozma yoki elektron shakldagi xabarnoma olingan kundan boshlab o‘n ish kunidan kam bo‘lishi mumkin emas.
 15. Xo‘jalik yurituvchi subyekt tomonidan ular bo‘yicha ilgari ma’lumotnoma berish rad etilgan sabablar bartaraf etilgandan keyin xo‘jalik yurituvchi subyekt davlat soliq xizmati organiga tegishli hujjatlarni taqdim etib takroran murojaat qilishi mumkin.
 16. Hujjatlarni takroran ko‘rib chiqishda davlat soliq xizmati organi tomonidan ilgari yozma ravishda bayon qilinmagan rad etish sabablari keltirilishiga yo‘l qo‘yilmaydi, ilgari ko‘rsatilgan sabablarning bartaraf etilganligini tasdiqlovchi hujjatlar bilan bog‘liq rad etish sabablari bundan mustasno.
 17. Xo‘jalik yurituvchi subyekt ma’lumotnoma berishning rad etilishi, shuningdek davlat soliq xizmati organi mansabdor shaxsining xatti-harakatlari (harakatsizligi) yuzasidan belgilangan tartibda shikoyat qilish huquqiga ega.
 18. Ma’lumotnoma yo‘qotib qo‘yilganda yoki yaroqsiz holga kelgan taqdirda xo‘jalik yurituvchi subyektning arizasiga ko‘ra uning dublikati beriladi.
 19. Ma’lumotnomaning amal qilishini to‘xtatish va uni bekor qilish “Tadbirkorlik faoliyati sohasidagi ruxsat berish tartib-taomillari to‘g‘risida”gi O‘zbekiston Respublikasi Qonunining tegishli ravishda 23 va 25-moddalarida nazarda tutilgan hollarda va tartibda amalga oshiriladi.
 20. Davlat soliq xizmati organlari berilgan ma’lumotnomalar reyestrini yuritadi va ularni o‘zlarining rasmiy veb-saytlarida joylashtiradi.
 Berilgan ma’lumotnomalar reyestrida xo‘jalik yurituvchi subyekt to‘g‘risidagi quyidagi asosiy ma’lumotlar ko‘rsatilishi kerak:
 xo‘jalik yurituvchi subyekt — yuridik shaxsning nomi, uning tashkiliy- huquqiy shakli, pochta manzili, telefoni;
 xo‘jalik yurituvchi subyekt — yakka tartibdagi tadbirkor —jismoniy shaxsning familiyasi, ismi, otasining ismi, uning pasportiga oid ma’lumotlar, pochta manzili, telefoni;
 soliq to‘lovchining identifikatsiya raqami; 
 ma’lumotnoma berilgan sana va uning tartib raqami; 
 ma’lumotnomaning amal qilish muddati;
 ma’lumotnomaning amal qilishini to‘xtatish asoslari va sanasi; 
 ma’lumotnomani bekor qilishning asoslari va sanasi.
 21. Ushbu Nizom talablarini buzgan shaxslar belgilangan tartibda javob beradilar.